Sutartis dėl Europos Sąjungos veikimo XIX antraštinė dalis „Moksliniai tyrimai ir technologijų plėtra ir kosmosas“. 187 straipsnyje (EB sutarties ex 171 straipsnis) sakoma: Sąjunga gali kurti bendras įmones ar kokias nors kitas struktūras, reikalingas Sąjungos mokslinių tyrimų, technologijų plėtros ir demonstravimo programoms veiksmingai vykdyti. 188.1 straipsnyje (ex 172.1 straipsnis) sakoma: Taryba, remdamasi Komisijos pasiūlymu ir pasikonsultavusi su Europos Parlamentu bei Ekonomikos ir socialinių reikalų komitetu, priima 187 straipsnyje nurodytas nuostatas.

Tikslai Tarybos reglamento (EB) Nr. 73/2008 2 straipsnyje sakoma: Bendroji įmonė NVI prisideda prie Septintosios bendrosios programos ir visų pirma specialiosios programos „Bendradarbiavimas“, įgyvendinančios Septintąją bendrąją programą, temos „Sveikata“ įgyvendinimo. Ji siekia tikslo žymiai pagerinti vaistų kūrimo proceso efektyvumą ir veiksmingumą, siekiant ilgalaikio tikslo, kad Europos farmacijos sektorius galėtų gaminti veiksmingesnius ir saugesnius naujoviškus vaistus. Visų pirma ji: a) remia „ikikonkurencinius farmacinius mokslinius tyrimus ir plėtrą“ valstybėse narėse ir Septintosios bendrosios programos asocijuotosiose šalyse, taikydama koordinavimo metodą įvardytoms vaistų kūrimo proceso mokslinių tyrimų kliūtims panaikinti; b) remia mokslinių tyrimų prioritetų įgyvendinimą, kaip nurodyta jungtinės technologijų iniciatyvos „Naujoviški vaistai“ (toliau – mokslinių tyrimų veikla) mokslinių tyrimų darbotvarkėje, ypač skiriant subsidijas po to, kai paskelbiami kvietimai teikti paraiškas konkurso būdu; c) užtikrina Septintosios bendrosios programos papildomumą kita veikla; d) yra viešojo ir privačiojo sektorių partnerystė, kuria siekiama padidinti investicijas į mokslinius tyrimus biofarmacijos sektoriuje valstybėse narėse ir Septintosios bendrosios programos asocijuotosiose šalyse, sutelkiant išteklius ir skatinant viešojo ir privačiojo sektorių bendradarbiavimą; e) skatina mažas ir vidutines įmones (MVĮ) dalyvauti jos veikloje, vadovaujantis Septintosios bendrosios programos tikslais.

Uždaviniai Prie šio Tarybos reglamento pridėtų Įstatų 1 straipsnyje sakoma: Pagrindinės bendrosios įmonės NVI užduotys ir veikla yra: a) užtikrinti jungtinės technologijų iniciatyvos „Naujoviški vaistai“ įsteigimą ir tvarų valdymą; b) parengti ir įgyvendinti 18 straipsnyje nurodytą metinį įgyvendinimo planą skelbiant kvietimus teikti projektus; c) nuolat peržiūrėti jungtinės technologijų iniciatyvos „Naujoviški vaistai“ mokslinių tyrimų darbotvarkę ir atlikti reikalingus pakeitimus, atsižvelgiant į jos įgyvendinimo metu pasiektus mokslinius laimėjimus; d) sutelkti reikalingus viešojo ir privačiojo sektorių išteklius; e) užmegzti ir plėtoti ilgalaikį Sąjungos, pramonės ir kitų suinteresuotų subjektų, tokių kaip reguliuojančių institucijų, pacientų organizacijų, akademinės bendruomenės ir klinikinių centrų, bendradarbiavimą, taip pat pramonės ir akademinės bendruomenės bendradarbiavimą; f) palengvinti nacionalinės ir tarptautinės veiklos koordinavimą šioje srityje; g) imtis ryšių ir sklaidos veiklos; h) palaikyti ryšius ir veikti kartu su valstybėmis narėmis ir Septintosios bendrosios programos asocijuotosiomis šalimis specialiai šiuo tikslu sukurtoje NVI valstybių atstovų grupėje; i) organizuoti bent kartą per metus susirinkimą (toliau – Suinteresuotų subjektų forumas) kartu su interesų grupėmis, kad suinteresuotiems subjektams būtų užtikrintas bendrosios įmonės NVI atliekamos mokslinių tyrimų veiklos viešumas ir skaidrumas; j) pranešti juridiniams asmenims, kurie su bendrąja įmone NVI yra sudarę susitarimą dėl subsidijų, dėl galimybės skolintis lėšas iš Europos investicijų banko, visų pirma iš pagal Septintąją bendrąją programą sudarytos rizikos pasidalijimo finansinės priemonės; k) skelbti informaciją apie projektus, įskaitant dalyvių pavadinimus ir kiekvienam dalyviui tenkančią bendrosios įmonės NVI finansinio įnašo sumą; l) užtikrinti jungtinės technologijų iniciatyvos „Naujoviški vaistai“ efektyvumą; m) vykdyti kitą veiklą, būtiną šio reglamento 2 straipsnyje nurodytiems tikslams pasiekti.

1. Valdyba Valdyba yra pagrindinis bendrosios įmonės NVI sprendimų priėmimo organas ir yra atsakingas už bendrosios įmonės priežiūrą siekiant jos tikslų. Ji užtikrina glaudų bendradarbiavimą tarp bendrosios įmonės ir jos narių įgyvendinant jos veiklą. Dėl to ji garantuoja BĮ NVI iškeltų tikslų pasiekimą, būtent šalinant Europos Sąjungos farmacijos mokslinių tyrimų ir plėtros kliūtis ir remiant biomedicininius mokslinius tyrimus pacientų naudai.. 2. Vykdantysis direktorius Vykdantysis direktorius, kurį skiria valdyba, yra vykdantysis vadovas, atsakingas už kasdienį bendrosios įmonės NVI valdymą, įgyvendinant valdybos sprendimus. Dirbdamas šį darbą, jis (ji) reguliariai teikia informaciją, taip pat atsako į visas specialias atskiras užklausas dėl informacijos, kurias jam pateikia valdyba ir mokslinis komitetas. Vykdantysis direktorius yra teisinis bendrosios įmonės NVI atstovas. Jis (ji) vykdo savo užduotis visiškai nepriklausomai ir yra atskaitingas (a-) valdybai. 3. Mokslinis komitetas Mokslinis komitetas yra valdybą konsultuojantis organas ir vykdo savo veiklą glaudžiai bendradarbiaudamas su vykdomąja tarnyba ir jos talkinamas. Mokslinis komitetas pataria dėl mokslinių tyrimų darbotvarkės, dėl mokslinių prioritetų siūlant metinio įgyvendinimo planą ir dėl metinėje veiklos ataskaitoje aprašomų mokslinių pasiekimų. BĮ NVI taip pat talkina du išorės patariamieji organai: 4. NVI valstybių atstovų grupė NVI valstybių atstovų grupę sudaro po vieną kiekvienos valstybės narės atstovą ir po vieną kiekvienos šalies, bendrosios programos asocijuotosios narės, atstovą. Jis yra BĮ NVI konsultuojantis organas ir atlieka tarpininko vaidmenį tarp BĮ NVI ir atitinkamo suinteresuotojo subjekto atitinkamoje šalyje. 5. Suinteresuotųjų subjektų forumas Suinteresuotųjų subjektų forumas – tai visiems suinteresuotiesiems subjektams atviras susirinkimas, kuris organizuojamas bent kartą per metus vykdančiojo direktoriaus sprendimu. 6. Išorės auditas Audito Rūmai. 7. Biudžeto įvykdymą tvirtinanti institucija Parlamentas rekomendavus Tarybai.

Biudžetas 81,9 milijono eurų sudarė Sąjungos įnašas ir 50 % (0,5 milijono) einamųjų išlaidų buvo gauta iš EFPIA. Darbuotojų skaičius 2009 m. gruodžio 31 d. Personalo plane numatytos 29 darbo vietos, iš kurių 12 (2009 12 31) buvo užimtos ir atitiko šias pareigybes: — vykdančiojo direktoriaus 1, — mokslo: 3, — pagrindinės veiklos: 5, — administravimo: 3.